b'\n_START_ARTICLE_\nRibni\xc5\xa1ka ko\xc4\x8da\n_START_PARAGRAPH_\nRibni\xc5\xa1ka ko\xc4\x8da je najvi\xc5\xa1je le\xc5\xbee\xc4\x8da planinska postojanka na Pohorju. Le\xc5\xbei na mali planoti pod Malim \xc4\x8crnim vrhom v glavnem pohorskem grebenu na nadmorski vi\xc5\xa1ini 1505 m. Ko\xc4\x8da je stalno odprta. Do ko\xc4\x8de se lahko poleti dostopa z avtom po lokalni cesti iz Ribnice na Pohorju, ozna\xc4\x8dene pa so tudi pe\xc5\xa1poti. Poleg ko\xc4\x8de so smu\xc4\x8di\xc5\xa1\xc4\x8da s tremi \xc5\xbei\xc4\x8dnicami.\n_START_SECTION_\nZgodovina\n_START_PARAGRAPH_\nNa mestu, kjer danes stoji ko\xc4\x8da, si je v Kraljevini Jugoslaviji po\xc4\x8ditni\xc5\xa1ko vilo postavil mariborski trgovec Josip Hutter. Med drugo svetovno vojno, 9. oktobra leta 1942, so jo borci Pohorskega bataljona po\xc5\xbegali, da je nem\xc5\xa1ka vojska ne bi mogla uporabiti za svoje postojanke. Na pogori\xc5\xa1\xc4\x8du so 29. novembra 1949 planinci PD Maribor-Matica zgradili postojanko.'